《送程给事知越州》
宋代·熊本

龙节颁新命，鸾台辍侍臣。诏开都督府，寄重老成人。

四纪文章伯，三朝富贵身。指麾清剧部，谈笑动殊邻。

丽正裁书久，承明厌直频。银黄乡路昼，襦裤属城春。

冠盖倾吴会，旌旗照海濒。溪藤閒得句，雪舫夜留宾。

梦想依青琐，风流喜紫莼。

作者简介：1026—1091）饶州鄱阳人，字伯通。仁宗庆历间进士。为抚州军事判官，知建德县。神宗熙宁六年，为梓夔路察访使，击降泸州蛮。八年，又招降渝州南川少数部族。进知制诰，分司西京，历知滁、广、桂州。入为吏部侍郎，终知洪州。有文集、奏议。